ddrg/super_eurlex huggingface dataset:
Virallinen lehti nro C 065 , 04/03/1996 s. 0158



B4-0138/96 Päätöslauselma merimetso-ongelmasta Euroopan kalastukselle Euroopan parlamentti, joka A. katsoo, että merimetsojen määrä on kaksikymmenkertaistunut viime vuosina, B. katsoo, että merimetsojen määrä on lisääntynyt merkittävästi Tanskassa ja Pohjois-Saksassa, sisämaa-alueilla, kuten Reinin ja Po-joen laaksoissa ja alueilla, joilla niitä on aikaisemmin harvoin tavattu, kuten Baijerissa ja Itävallassa, C. katsoo, että merimetsot voivat aiheuttaa saalistuksellaan suurta tuhoa sisämaan ja rannikoiden kalavesillä, D. katsoo, että kalastajien etuja suojellaan parhaiten rationaalisella ja tehokkaalla kalakantojen hoito-ohjelmalla, joka pyrkii säilyttämään kalakannat lukuisina, minkä jälkeen ne riittävät kestävään kalastukseen, E. katsoo, että luonnonvaraisten lintujen suojelua koskevan neuvoston direktiivin 79/409/ETY ((EYVL L 103, 25.4.1979, s. 1)) 9 artiklan mukaisesti tehtävät poikkeukset eivät ole riittävä keino merimetsolajien hallitsemiseksi Euroopan tasolla, F. katsoo, että eräät jäsenvaltiot ovat jo vaatineet kansainvälisiä toimia Bonnin sopimuksen yhteydessä; Euroopan parlamentti, joka 1. Katsoo, että olisi toteutettava väliaikaisia ylimääräisiä toimenpiteitä käyttämällä komission hyväksymiä tieteellisiä suunnitelmia, joissa määrätään: a) ympäristön tasapainon palauttamisesta alueilla, joissa merimetsojen kannan epätavallinen lisääntyminen voidaan osoittaa todeksi, b) ennaltaehkäisevistä toimenpiteistä merimetsojen lisääntymisen rajoittamiseksi, c) muiden muuhun kuin tuhoamiseen perustuvien toimien arvioinnista ja kehittämisestä merimetsojen liian suuren kannan aiheuttaman ympäristövaikutuksen pienentämiseksi, d) ja ennen kaikkea merimetsojen kiinni ottamisesta alueilla, joilla niiden esiintyminen on todistettavasti haitallista ja, tieteellisten asiantuntijoiden tekemien tutkimusten tarkastelun jälkeen, direktiivin 79/409/ETY liitteessä I tarkoitettujen merimetsojen (Phalacrocorax sinensis) väliaikaisesta alueelta poistamisesta; 2. Kehottaa komissiota ryhtymään tehokkaisiin toimiin, joilla vähenevät kalakannat palautetaan entiselleen, ja varmistamaan, että yhteinen kalastuspolitiikka säilyttää kalakannat tasolla, josta riittää kalaa sekä kalastukselle että luonnollisille kalansyöjille; 3. Kehottaa komissiota ja neuvostoa tutkimaan muita kuin tuhoamistoimia merimetsojen vaikutusten rajoittamiseksi (kuten direktiivin 9 artiklan 1 kohdassa vaaditaan); 4. Kehottaa komissiota kehittämään ohjelman, jolla suojellaan Euroopan unionin kosteikkoalueita; 5. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 323 , 04/12/1995 s. 0117



B4-1415/95 Päätöslauselma YK:n alkuperäiskansojen oikeuksia koskevasta julistuksesta Euroopan parlamentti, joka - ottaa huomioon 19. tammikuuta 1995 antamansa maailman alkuperäiskansojen kansainvälistä vuosikymmentä käsittelevän päätöslauselman ((EYVL C 43, 20.2.1995, s. 85)) ja erityisesti sen 7 kohdan, A. ottaa huomioon YK:n luonnoksen julistukseksi, joka koskee alkuperäiskansojen oikeuksia ja jonka YK:n alkuperäiskansoihin liittyviä asioita käsittelevä työryhmä on hyväksynyt (E/CN.4/Sub.2/1992/2//Add.1) ja joka on erityisesti nimitettyjen asiantuntijoiden sekä kaikkialta maailmasta kotoisin olevien alkuperäiskansojen edustajien yli kymmenen vuoden aikana pidettyjen vuosittaisten kokousten tulos, B. ottaa huomioon, että YK:n ihmisoikeuskomissio on asettanut avoimen työryhmän valmistelemaan alkuperäiskansojen oikeuksia koskevaa julistusluonnosta, C. on huolissaan jatkuvista alkuperäiskansojen oikeuksien loukkauksista kaikkialla maailmassa, D. katsoo, että tarvitaan kansainvälistä sopimusta alkuperäiskansojen kaikkien oikeuksien puolustamiseksi, E. tietoisena tarpeesta ottaa huomioon alkuperäiskansojen elinolot kansainvälisissä kauppasopimuksissa, kuten se jo toi ilmi 19. tammikuuta 1995 antamassaan päätöslauselmassa, jossa se «pyytää neuvostoa ja komissiota sisällyttämään alkuperäiskansoja koskevia erityisiä kappaleita tuleviin kauppa- ja yhteistyösopimuksiin..., jotta taataan alkuperäiskansojen oikeudet», F. ottaa huomioon, että alkuperäiskansat ovat laajasti tukeneet kyseistä julistusluonnosta; 1. Pitää myönteisenä avoimen työryhmän tulevaa kokousta Genevessä 20.11. - 1.12.1995; 2. Kehottaa avoimessa työryhmässä mukana olevia EU:n jäsenvaltioita vaatimaan, että YK:n alkuperäiskansoihin liittyviä asioita käsittelevän työryhmän valmistelemaa luonnosta käytetään tulevien keskustelujen pohjana; 3. Kehottaa neuvostoa ilmoittamaan yhteisen kantansa julistusluonnoksesta; 4. Kehottaa YK:ta kehittämään menettelytapoja, jotka sallivat alkuperäiskansojen mahdollisimman laajan osallistumisen julistuksesta käytäviin tuleviin keskusteluihin; 5. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, YK:n pääsihteerille ja YK:n ihmisoikeuskeskukselle.
Virallinen lehti nro C 269 , 16/10/1995 s. 0170



B4-1112, 1140 ja 1167/95 Päätöslauselma Mehdi Zanan vangitsemisesta Euroopan parlamentti, joka - muistuttaa aiemmista Turkin ihmisoikeustilannetta ja erityisesti Mehdi Zanaa sekä Turkin kansalliskokouksen kurdikansanedustajia koskevista päätöslauselmistaan, A. muistuttaa, että 13. toukokuuta 1995 Mehdi Zana oli ehtinyt olla vuoden vankeudessa, B. muistuttaa, että Mehdi Zana selvitti 3. joulukuuta 1992 Euroopan parlamentin ihmisoikeusalivaliokunnan edessä kantaansa Turkissa asuvien kurdien tilanteesta ja pelkkä maininta, että Turkissa on kurdivähemmistö, on Turkin lain mukaan rikos, 1. Tuomitsee jälleen erittäin raskaasti ihmisoikeusloukkaukset Turkissa; 2. Vaatii Zanan pariskunnan sekä heidän kollegojensa samoin kuin kaikkien sellaisten vankilassa olevien Turkin kansalaisten välitöntä vapauttamista, jotka on vangittu sen vuoksi, että he ovat puolustaneet ihmisoikeuksia Turkissa; 3. Vahvistaa puolustavansa päättäväisesti ja kaikin tavoin ihmisoikeuksien kunnioittamista Turkissa ja pyytää Ankaran hallitusta kunnioittamaan ihmisoikeuksia koskevia kansainvälisiä yleissopimuksia, jotka Turkki on allekirjoittanut; 4. Kehottaa puhemiestään välittämään tämän päätöslauselman neuvostolle, komissiolle ja Turkin hallitukselle.
Virallinen lehti nro C 323 , 04/12/1995 s. 0117



B4-1387, 1394 ja 1418/95 Päätöslauselma Kyproksen kansalliskaartin sotilaan Giorgos Karotsakisin laittomasta pidätyksestä ja vangitsemisesta Kyproksen pohjoisosan turkkilaisten miehitysjoukkojen toimesta Euroopan parlamentti, joka A. ottaa huomioon 18-vuotiaan kyproslaisen Giorgos Karotsakisin sieppauksen ja pidätyksen turkkilaisten miehitysjoukkojen toimesta 3. marraskuuta 1995, B. katsoo, että kansalliskaartin sotilas oli pidätettäessä aseeton, C. ottaa huomioon, että miehityshallinto on kieltäytynyt vapauttamasta häntä tai sallimasta hänen perheensä vierailla hänen luonaan; Euroopan parlamentti, joka 1. Tuomitsee Giorgos Karotsakisin laittoman pidätyksen ja edelleen jatkuvan vangittuna olon; 2. Tuomitsee jälleen kerran sen, että Turkin armeija edelleen miehittää Kyproksen tasavallalle kuuluvaa aluetta; 3. Kehottaa turkkilaisia miehitysjoukkoja vapauttamaan Giorgos Karotsakisin välittömästi ja ehdoitta; 4. Vahvistaa kantansa, jonka mukaan kaikki vieraat aseistetut joukot on vedettävä Kyproksen tasavallan alueelta; 5. Kehottaa puhemiestään välittämään tämän päätöslauselman neuvostolle, komissiolle ja Kyproksen ja Turkin hallituksille.
Virallinen lehti nro C 269 , 16/10/1995 s. 0167



B4-1151, 1161, 1180 ja 1181/95 Päätöslauselma Sarah Balabaganin tuomitsemisesta kuolemaan Arabiemiirikunnissa Euroopan parlamentti, joka - ottaa huomioon vuoden 1979 yleissopimuksen naisten vastaisen syrjinnän lopettamisesta, - ottaa huomioon vuonna 1993 kokoontuneen Yhdistyneiden kansakuntien ihmisoikeuksia käsitelleen maailmankonferenssin antaman julistuksen, - ottaa huomioon Yhdistyneiden kansakuntien joulukuussa 1993 antaman julistuksen kaiken naisiin kohdistuvan väkivallan lopettamisesta, A. on kauhistunut 16-vuotiaan filippiiniläisen muslimitytön Sarah Balabaganin tuomitsemisesta työnantajansa murhasta kuolemaan ampumalla teloituskomppanian edessä Arabiemiirikunnissa 16. syyskuuta 1995, jolla päätöksellä kumottiin edellinen seitsemän vuoden vankeustuomio sekä työnantajan perheen maksettava vahingonkorvaus, B. huomauttaa, että aikaisemmassa tuomiossa otettiin huomioon, että murhattu mies raiskasi hänet, ja että oikeus määräsi kuolleen miehen perheen maksamaan hänelle vahingonkorvausta, C. muistuttaa, että raiskaus on rikos ja loukkaus naisen fyysistä ja psyykkistä loukkaamattomuutta vastaan, ja se, että Sarah Balabagan surmasi raiskaajansa, voidaan katsoa oikeutetuksi hätävarjeluksi, johon hänen asianajajansa vetosikin, D. ottaa huomioon, että vuosittain tuhannet ulkomailta kotoisin olevat palvelijat jättävät Persianlahden valtiot syynään tapa, jolla heidän työnantajansa kohtelevat heitä, sekä ottaa huomioon useiden asiaa käsitelleiden oikeusjuttujen tuloksen, 1. Uskoo, että kenenkään teloittamisen tällaisissa olosuhteissa on oltava vastenmielistä jopa niille, jotka eivät periaatteessa ole kuolemanrangaistuksen vastustajia; 2. Pyytää Arabiemiirikuntien asianomaisia viranomaisia avaamaan jälleen kerran Sarah Balabaganin tapauksen tutkimukset, ja vetoaa Arabiemiirikuntien presidenttiin sheikki Zaid Bin Sultan al-Nahayaniin, jotta hän harkitsisi presidentin armahduksen myöntämistä; 3. Pyytää neuvostoa tekemään Arabiemiirikuntien hallitukselle selväksi sen tästä tapauksesta tuntemansa suuren huolen ja korostamaan, että kuolemantuomion täytäntöönpano vahingoittaa EU:n suhteita Arabiemiirikuntiin; 4. Kehottaa Arabiemiirikuntien hallitusta noudattamaan kansainvälisiä sopimuksia; 5. Kehottaa puhemiestään välittämään tämän päätöslauselman neuvostolle, komissiolle sekä Filippiinien ja Arabiemiirikuntien hallituksille.
Virallinen lehti nro C 269 , 16/10/1995 s. 0178



B4-1118 ja 1175/95 Päätöslauselma kaivosonnettomuuksista Asturiasissa Espanjassa Euroopan parlamentti, joka A. ottaa huomioon kaivoskaasuräjähdyksen, jossa kuoli 14 kaivostyöläistä San Nicolásin kaivoskuilussa (Mieres) Espanjassa, Euroopan parlamentti, joka 1. Ilmaisee uhrien perheille syvän järkytyksensä ja surunsa espanjalaisten, portugalilaisten ja tsekkiläisten työntekijöiden kuolemasta; 2. Pyytää komissiota osallistumaan suoraan, yhdessä alueellisten ja kansallisten viranomaisten kanssa, tutkimukseen onnettomuuden syistä sen todentamiseksi, että yhteisön työturvallisuuslainsäädäntöä noudatettiin tarkoin, ja ilmoittamaan parlamentille mahdollisimman pian tutkimuksen tuloksista; 3. Pyytää komissiota välittämään surunvalittelunsa asianomaisille perheille ja ryhtymään asianmukaisiin toimenpiteisiin heidän auttamisekseen, tekemättä eroa Euroopan unionin kansalaisten ja Tsekin kansalaisten välillä; 4. Painottaa, että vaarat, jotka ovat ominaisia Euroopan unionin ja muiden kuin jäsenvaltioiden kaivosteollisuudelle, joka turvaa kuluttajille luotettavan energiantoimituksen, oikeuttavat erityiskohtelun tiettyjen sosiaalisten toimenpiteiden muodossa sekä näennäisesti korkeat investointikustannukset ja tiukkojen työturvallisuustoimenpiteiden soveltamisen; 5. Pyytää Euroopan unionia soveltamaan yhtä tiukkoja standardeja pehmeän hiilen louhinnassa vaadittaviin työ- ja turvallisuusoloihin muissa kuin jäsenvaltioissa ja erityisesti hiiltä vievissä maissa; 6. Pyytää samoin Euroopan unionia edistämään pehmeän hiilen louhintaan liittyvän turvallisuuden tutkimus- ja kehitystyötänsä; 7. Painottaa Euroopan hiilentuotannon merkitystä Euroopan energiantoimituksen varmistamisessa ja kaivosalueiden taloudellisen toiminnan ja työpaikkojen säilyttämisessä; 8. Pyytää komissiota kasvattamaan määrärahoja, jotka kuuluvat budjettikohtaan B3-4312 hiili- ja teräsalojen onnettomuuksien uhrien avustamiseksi ja orvoille tarkoitettujen avustusten myöntämiseksi, sekä laajentamaan viimeksi mainittua kattamaan Asturiasin kaivostyöläisten orpokodin toiminnan; 9. Pyytää komissiota, EHTY:n sosiaalisten tutkimusohjelmien avulla, laatimaan tutkimuksen yhteisön kaivosteollisuuden nykyisistä turvallisuusoloista, Espanja mukaan lukien; 10. Pyytää komissiota antamaan parlamentille tietoja siitä, missä määrin jäsenvaltiot ovat sisällyttäneet kansalliseen lainsäädäntöönsä kaikki direktiivit, jotka koskevat työntekijöiden terveyttä ja turvallisuutta, sekä toiminnasta, johon se on ryhtynyt riittävien tulojen varmistamiseksi; 11. Kehottaa puhemiestään välittämään tämän päätöslauselman uhrien perheille, Espanjan ja Tsekin kaivostyöntekijöiden liitoille, neuvostolle, komissiolle, jäsenvaltioiden hallituksille ja Tsekin tasavallan hallitukselle.
Virallinen lehti nro C 287 , 30/10/1995 s. 0198



B4-1237, 1241, 1256, 1260 ja 1274/95 Päätöslauselma tilanteesta Päiväntasaajan Guineassa äsken pidettyjen kunnallisvaalien jälkeen Euroopan parlamentti, joka - palauttaa mieliin aikaisemmat päätöslauselmansa Päiväntasaajan Guinean tasavallan tilanteesta, A. katsoo, että Päiväntasaajan Guinea on allekirjoittanut Lomén sopimuksen ja sen olisi sen vuoksi toimittava sopimuksen 5 artiklassa esitettyjen sitoumusten mukaisesti, B. toteaa uudelleen lujan sitoumuksensa edistää oikeusvaltion toteutumista kyseisessä maassa, C. muistuttaa, että Päiväntasaajan Guinean hallitus on jo vastuussa lukuisista ihmisoikeuksien loukkauksista, D. korostaa, että demokratiaan siirryttäessä olisi ollut erittäin tärkeää, että 17. syyskuuta 1995 pidetyt kunnallisvaalit olisivat sujuneet välttämättömiä rehellisyyden ja avoimuuden periaatteita noudattaen, E. ottaa huomioon monet todetut sääntöjenvastaisuudet vaalimenettelyssä, kuten: - mielivaltainen oppositioaktivistien sulkeminen pois vaalirekisteristä - äänestyslistoja ei julkaistu ennen äänestyspäivää - opposition nimittämien valvojien poistaminen äänestyspaikoilta useimmissa kunnissa, 1. Tuomitsee hallituksen sääntöjenvastaisen toiminnan, jonka oppositio on tuominnut, erityisesti äänestyslistojen julkaisematta jättämisen, kansainvälisten tarkkailijoiden läsnäololle asetetut esteet, kykenemättömyyden toteuttaa toimia vaalivilpin estämiseksi ja äänestyksen keskeyttämisen useilla paikkakunnilla; 2. Panee tyytyväisenä merkille Päiväntasaajan Guinean kansalaisten runsaan osallistumisen vaaleihin edellä mainituista sääntöjenvastaisuuksista huolimatta; 3. Toteaa, että alustavat äänestystulokset osoittavat Plataforma de Oposición Conjuntan (POC), joka on erinomainen esimerkki demokraattisesta vastuullisuudesta, saaneen enemmistön äänistä; 4. Kehottaa Päiväntasaajan Guinean viranomaisia julistamaan kunkin kunnan ääntenlaskentaa vastaavan tuloksen ainoaksi päteväksi tulokseksi; 5. Korostaa, että Päiväntasaajan Guinean hallituksen on varmistettava ihmisoikeuksien ja demokratian periaatteiden tiukka noudattaminen; 6. Pyytää neuvostoa ja komissiota kehottamaan Malabon hallitusta toteuttamaan tähän tähtääviä toimia ja pyytää niitä valvomaan tilannetta osana yhteistyötä Päiväntasaajan Guinean kanssa, jotta varmistetaan, että kaikki yhteisön kehitysyhteistyövarat ohjataan ainoastaan hankkeisiin, joiden tavoitteena on suoraan parantaa kyseisen maan köyhimpien yhteiskuntakerrosten elinolosuhteita, niin kauan kuin kyseisen maan viranomaiset jatkavat autoritääristä politiikkaansa; 7. Kehottaa neuvostoa ottamaan välittömästi yhteyden presidentti Teodoro Obiangiin ja pyytämään häntä kunnioittamaan vaalitulosta ja noudattamaan kansainväliselle yhteisölle annettuja sitoumuksia; 8. Kehottaa puhemiestään välittämään tämän päätöslauselman neuvostolle, komissiolle, YK:n ihmisoikeuskomissiolle, Päiväntasaajan Guinean oppositioryhmittymälle, Päiväntasaajan Guinean hallitukselle ja Lomén sopimuksen allekirjoittajavaltioille.
Virallinen lehti nro C 249 , 25/09/1995 s. 0159



B4-0978 ja 1036/95 Päätöslauselma Meksikon tilanteesta Euroopan parlamentti, joka - ottaa huomioon aikaisemmat Chiapasin (Meksiko) konfliktista antamansa päätöslauselmat, A. on huolestunut siitä, että Meksikon hallitus karkotti maasta kolme katolista pappia, Rodolfo Izalin, Joren Rieben ja Jorge Barónin, jotka toimivat Chiapasin osavaltiossa sijaitsevan San Cristóbal de las Casasin seurakunnan pappeina, B. on järkyttynyt Guerreron osavaltiossa tapahtuneista vakavista välikohtauksista, joissa 17 ihmistä kuoli ja lukemattomia ihmisiä loukkaantui, minkä seurauksena väkivalta tällä alueella edelleen lisääntyi ja johti myös poliisiuhreihin, C. muistaa kaikkia väkivallan ja suvaitsemattomuuden uhreja, 1. Vahvistaa, että on jatkettava vuoropuhelua ja edelleen etsittävä ratkaisuja ongelmiin, jotka koskettavat suurta osaa väestöstä joissakin Meksikon osavaltioista, ja että vain vuoropuhelun ja ymmärtämyksen pohjalta voidaan päästä rauhanomaiseen rinnakkaiseloon alueilla, joita nämä sosiaaliset konfliktit vaivaavat; 2. Vaatii Meksikon hallitusta varmistamaan, että aloitetut tutkimukset valaisevat Guerreron tapahtumia, jotta syylliset saadaan oikeuden eteen; 3. Pyytää Meksikon hallitusta, suuresti kunnioittaen itsenäisen valtion päätöksiä, uudelleen tutkimaan äskettäin karkotettujen pappien tilanteen; 4. Tukee toimia Chiapasin konfliktin ratkaisemiseksi vuoropuhelun ja ongelmien ratkaisun pohjalta, tavoitteena saada aikaan oikeudenmukainen ja kestävä rauha; 5. Kehottaa puhemiestään välittämään tämän päätöslauselman neuvostolle, komissiolle ja Meksikon hallitukselle.
Virallinen lehti nro C 287 , 30/10/1995 s. 0207



B4-1259/95 Päätöslauselma Apulian myrskyvahingoista Euroopan parlamentti, joka A. ottaa huomioon, että Apulian alueella riehui elo- ja syyskuussa pahoja myrskyjä, jotka aiheuttivat valtavia vahinkoja ympäristölle ja vaikuttivat suuresti asukkaiden elämään, B. ottaa huomioon, että tuhoisat myrskyt ovat aiheuttaneet vakavia vahinkoja näiden alueiden talouden elintärkeille aloille, erityisesti maataloudelle ja matkailulle, C. palauttaa mieleen, että Garganon alueella, joka on matkailun kannalta erittäin tärkeä alue, rekisteröitiin hiljattain maanjäristys, Euroopan parlamentti, joka 1. Ilmoittaa tuntevansa solidaarisuutta myrskyn kohteeksi joutuneiden alueiden väestön kanssa; 2. Pyytää jälleen, että komissio toteuttaisi kaikki tarvittavat konkreettiset solidaarisuustoimenpiteet; 3. Pyytää komissiota toteuttamaan tehokkaan ehkäisy- ja torjuntastrategian; 4. Pyytää jälleen, että komissio huolehtisi siitä, että aineellisia vahinkoja kärsinyt väestö saa mahdollisimman pian todellisen korvauksen; 5. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille sekä asianomaisille alueellisille ja paikallisille viranomaisille.
Virallinen lehti nro C 056 , 06/03/1995 s. 0107



B4-0232, 0235, 0289 ja 0309/95 Päätöslauselma baskipoliitikko Gregorio Ordónezin murhan johdosta Euroopan Parlamentti, A. ottaen huomioon, että San Sebastianissa (Espanjassa) 23. tammikuuta 1995 ETAn terroristi-ryhmä murhasi Gregorio Ordóñezin, Guipúzcoan kansanpuoleen puheenjohtajan, baskien parlamentin jäsenen ja San Sebastianin varapormestarin, B. ottaen huomioon, että kaikki demokraattiset voimat ovat yksimielisesti tuominneet murhan ja koska se on herättänyt voimakkaimman inhon ja halveksunnan murhaajia kohtaan, C. ottaen huomioon, että Gregorio Ordóñezin kuolema todistaa demokraattiselle ja rauhan-omaiselle yhteiselolle omistautuneen elämän suuruutta, Euroopan Parlamentti, 1. Tuomitsee painokkaasti tämän murhan ja ETAn terroristiryhmän toiminnan sekä niiden esiintymiset, jotka tukevat tällaista toimintaa ja hyväksyvät sen; 2. Ilmaisee myötätuntonsa kaikkia terrorismin uhreja kohtaan; 3. Pyytää unionin toimielimiä, kansallisia hallituksia ja Euroopan kansalaisia taistelemaan terrorismia vastaan mahdollisimman päättäväisesti ja peräänantamattomasti, ja kehottaa vahvistamaan unionin maiden poliisivoimien ja oikeuslaitosten yhteistoimintaa entisestään terrorismin estämiseksi ja syytteeseen asettamiseksi; 4. Rohkaisee baskikansaa jatkamaan väkivallan ja terrorismin rauhanomaista vastustamista; 5. Pyytää puhemiestään välittämään tämän päätöslauselman neuvostolle, komissiolle, Euroopan unionin jäsenvaltioiden hallituksille, baskien hallitukselle, baskien parlamentille ja San Sebastianin kaupunginhallitukselle.
Virallinen lehti nro C 151 , 19/06/1995 s. 0275



B4-0774, 0805, 0812, 0827 ja 0840/95 Päätöslauselma ihmisoikeustilanteesta Päiväntasaajan Guineassa Euroopan parlamentti, joka - ottaa huomioon aikaisemmat Päiväntasaajan Guineaa koskevat päätöslauselmansa, - ottaa huomioon AKT:n ja EU:n yhteisessä edustajakokouksessa Dakarissa helmikuussa 1995 hyväksytyn päätöslauselman, A. on erittäin huolestunut Päiväntasaajan Guinean demokratiaan siirtymisen edistymisestä, ottaen huomioon, että toukokuuksi kaavailtuja kunnallisvaaleja ei ole vielä järjestetty, B. toteaa, että Päiväntasaajan Guinea on allekirjoittanut IV Lomén sopimuksen ja näin ollen myös sen ihmisoikeuksien kunnioittamista koskevan 5 artiklan, C. on huolestunut ihmisoikeuksien loukkauksista ja jatkuvista demokratisoitumiskehityksen esteistä sekä oppositiojohtajien Esono Michán (Batan sotilasakatemian entinen johtaja), Mesa Mbán, Esono Musien, Ayón Asomun, Oná Nsán, Oná Ngueman, Nguema Nsén, Ndun Musién (muiden paettua maasta) pidä-tyksistä ja kidutuksista. D. on huolestunut heille sotilastuomioistuimessa annetuista summittaisista tuomioista ja syyttäjän langettamista 30 vuoden vankilatuomioista, Severo Moton poliittisen osallistumisen estämisestä ja hänen puolueensa hajoamisesta, muille syytetyille langetetuista kuolemantuomioista tai 5 - 25 vuoden vankilatuomioista, E. katsoo, että Päiväntasaajan Guinean sotilastuomioistuin ei ole puolueeton eikä riippumaton ja että tuomio ei ole perustunut oikeudenkäyntijärjestykseen, 1. Tuomitsee järjestelmälliset ihmisoikeuksien loukkaukset poliittiseen oppositioon kuuluvien jäsenten pidätyksin, vangitsemisin ja kidutuksin toukokuussa 1995 järjestettävien kunnallisvaalien alla; 2. Pyytää sotilaiden ja demokraattisten oppositiopuolueiden johtajien alistamisen lopettamista ja yleisen armahduksen myöntämistä kaikille jo tuomituille tai tuomiota odottaville poliittisille vangeille ennen vaalien järjestämistä; 3. Pyytää Päiväntasaajan Guineaa vakavasti kunnioittamaan ihmisoikeuksia, erityisesti liittymis-, kokoontumis- ja sananvapausoikeuksia, ja nopeuttamaan demokraattisten instituutioiden ja oikeuskäytännön perustamista; 4. Edellyttää Yhdistyneiden kansakuntien erityislähettilään suositusten noudattamista; 5. Pyytää kesäkuussa 1994 järjestetyssä opposition ja asianomaisten maiden välisessä lahjoittajien kokouksessa saavutettujen kompromissien noudattamista; 6. Muistuttaa 16. maaliskuuta 1994 ((Kyseisen istunnon pöytäkirja, osa II, kohta 10)) antamastaan päätöslauselmastaan ja arvioi, että koska mitään edistystä ei ole saavutettu, yhteistyöstä Päiväntasaajan Guinean kanssa on pidättäydyttävä humanitaarista apua lukuun ottamatta; 7. Kehottaa puhemiestään välittämään tämän päätöslauselman neuvostolle, komissiolle, Päiväntasaajan Guinean yhdistyneen opposition foorumille, Päiväntasaajan Guinean hallitukselle, Lomén sopimuksen allekirjoittaneille maille ja Yhdistyneiden kansakuntien ihmisoikeuskomissiolle.